
REPUBLIKA E SHQIPËRISË
KUVENDI


P R O J E K T L I G J

Nr._____, datë __.__.2026

PËR
[bookmark: _Hlk227650758]RAPORTIMIN E PAGESAVE NDËRKUFITARE DHE KRIJIMIN E SISTEMIT ELEKTRONIK TË INFORMACIONIT MBI KËTO PAGESA [footnoteRef:1] [1:  Ky ligj transpozon Direktivën (EU) 2020/284 të Këshillit. 
] 


Në mbështetje të neneve 78, 81, pika 1 dhe 83, pika 1, të Kushtetutës, me propozimin e Këshillit të Ministrave, 

KUVENDI 
I REPUBLIKËS SË REPUBLIKËS SË SHQIPËRISË 
VENDOSI: 
	
KREU I
DISPOZITA TË PËRGJITHSHME

[bookmark: _Hlk227655347]Neni 1 
Objekti

Objekti i këtij ligji është përcaktimi i rregullave për  ofruesit e  shërbimeve të pagesave për të mbledhur dhe raportuar pranë administratës tatimore të dhëna mbi pagesat ndërkufitare, si dhe trasmetimi i tyre në Sistemin Elektronik të Informacionit mbi Pagesat Ndërkufitare (CESOP), në përputhje me Rregulloren e Bashkimit Evropian  nr. 904/2010, të ndryshuar, për qëllime të parandalimit, identifikimit, luftimit të mashtrimit dhe kontrollit në fushën e TVSH-së. 

Neni 2 
Qëllimi

Qëllimi i këtij ligji është të sigurojë mbledhjen, administrimin përpunimin, shkëmbimin, dhe raportimin e të dhënave mbi pagesat ndërkufitare, për të mundësuar:
a) parandalimin dhe luftën kundër mashtrimeve të lidhura me TVSH-në në transaksionet ndërkufitare;
b) shkëmbimin e informacionit nëpërmjet Sistemit Elektronik të Informacionit mbi Pagesat Ndërkufitare (CESOP). 

Neni 3
Fusha e zbatimit

1. Ky ligj zbatohet për të gjithë ofruesit e shërbimeve të pagesave të licencuar për ushtrimin e veprimtarisë në territorin e Republikës së Shqipërisë.
2. Ky ligj mbulon pagesat ndërkufitare të realizuara nga këta ofrues të shërbimeve të pagesave.
3. Zbatimi i këtij ligji nuk cënon detyrimet e ofruesve të shërbimeve të pagesave që burojnë nga legjislacioni për shërbimet e pagesave. 

Neni 4
 Përkufizime
[bookmark: _Hlk228371432]
[bookmark: _Hlk228435754]Për qëllime të këtij ligji, me termat e mëposhtëm kuptohet: 
a) “Sistemi Elektronik i Informacionit mbi Pagesat Ndërkufitare (CESOP)” është platforma elektronike e Komisionit Europian sipas Rregullores së Bashkimit Evropian nr. 904/2010, të ndryshuar. 
b) “Ofrues i shërbimeve të pagesave”, ka të njëjtin kuptim siç është përcaktuar në ligjin nr. 55/2020 ‘Për shërbimet e pagesave’.
c) “Pagues”, ka të njëjtin kuptim siç është përcaktuar në ligjin nr. 55/2020 ‘Për shërbimet e pagesave’.
ç)   “Përfitues i pagesës’, ka të njëjtin kuptim siç është përcaktuar në ligjin nr. 55/2020 ‘Për shërbimet e pagesave.
d) "Raportim” është detyrimi i ofruesit të shërbimeve të pagesave për të mbledhur, përpunuar dhe transmetuar informacionin mbi pagesat ndërkufitare dhe përfituesit e tyre tek administrata tatimore, sipas kushteve, formateve dhe afateve të përcaktuara në këtë ligj dhe aktet nënligjore në zbatim të tij.
 dh) “Shtet anëtar i origjinës” sipas përkufizimit në ligjin për sherbimet e pagesave.
e) “Shtet anëtar pritës” sipas përkufizimit në ligjin për shërbimet e pagesave.
ë)   “IBAN” është numri unik ndërkombëtar i llogarisë bankare të përfituesit të pagesës.  
f) “Transaksion pagese ndërkufitare”  është një transaksion pagese  i nisur nga një pagues ose nga një përfitues pagese ku ofruesi i shërbimit të pagesave i paguesit dhe ofruesi i shërbimit të pagesave i përfituesit ndodhen në Shtete Anëtare të ndryshme.
 
g) “BIC”  Është kodi unik ndërkombëtar që identifikon institucinin financiar përgjegjës për pagesën ndërkufitare. 
[bookmark: _Hlk230026852]gj)  “Territor i tretë” është çdo territor që është pjesë e një Shteti Anëtar të Bashkimit Evropian, por nuk është pjesë e territorit të Bashkimit Evropian për qëllime të TVSH-së.
h) “Vend i tretë” është çdo juridiksion që nuk është Shtet Anëtar i Bashkimit Evropian.

Neni 5
Parimet e përgjithshme për shkëmbimin e informacionit

Shkëmbimi i informacionit mbi pagesat ndërkufitare realizohet duke respektuar konfidencialitetin, sigurinë dhe mbrojtjen e të dhënave personale, në përputhje me legjislacionin kombëtar dhe Rregulloren (BE) nr. 2016/679 (GDPR) si dhe aktet e tjera të Bashkimit Evropian për mbrojtjen e të dhënave personale.


Neni 6
Institucioni përgjegjës për transmetimin dhe shkëmbimin e të dhënave me CESOP  

Drejtoria e Përgjithshme e Tatimeve është institucioni përgjegjës për përpunimin, verifikimin dhe shkëmbimin e të dhënave të raportuara nga ofruesit e shërbimeve të pagesave, duke respektuar afatet dhe procedurat teknike të përcaktuara në Rregulloren e Këshillit Evropian  nr. 904/2010, të ndryshuar, dhe në këtë ligj.

Neni 7
Përjashtimet nga raportimi

Ofruesi i shërbimeve të pagesave përjashtohet nga detyrimi për raportim kur:

a) paguesi dhe përfituesi i pagesës janë brenda territorit të Republikës së Shqipërisë;

b) numri i pagesave për të njëjtin përfitues të pagesës nuk arrin kufirin e përcaktuar në nenin 9, pika 2 e këtij ligji.


Neni 8 
 Vendndodhja e paguesit dhe përfituesit të pagesës

1. Për të mundësuar kontrollin mbi furnizimet e mallrave dhe shërbimeve me qëllim arritjen e objektivit të luftimit të mashtrimit me TVSH-në mbi pagesat ndërkufitare, vendndodhja e paguesit konsiderohet të jetë në Shtetin Anëtar që i korrespondon:

a) IBAN-i i llogarisë së pagesave të paguesit ose çdo identifikues tjetër unik që identifikon dhe tregon vendndodhjen e paguesit, ose në mungesë të identifikuesve të tillë;

b) BIC-i ose çdo kod tjetër identifikues të biznesit që në mënyrë të qartë identifikon dhe tregon vendodhjen e ofruesit të shërbimit të pagesës që vepron në emër të paguesit. 

2. Për qëllime të njëjta, siç përcaktohet në pikën 1 të këtij neni, vendndodhja e përfituesit të pagesës konsiderohet  të jetë Shteti Anëtar, territori i tretë ose vendi i tretë, që i korrespondon:

a) IBAN-i i llogarisë së pagesës së përfituesit të pagesës ose çdo identifikues tjetër unik që në mënyrë të qartë identifikon dhe tregon vendndodhjen e përfituesit të pagesës ose në mungesë të identifikuesve të tillë;

b) BIC-i ose çdo kod tjetër identifikues biznesi që në mënyrëë të qartë identifikon dhe tregon vendndodhjen e ofruesit të shërbimeve të pagesave që vepron në emër të përfituesit të pagesës.

[bookmark: _Hlk209897413][bookmark: _Hlk228371520]Neni 9

Detyrimet e ofruesve të shërbimeve të pagesës për raportimin

1. Ofruesit e shërbimeve të pagesës janë të detyruar të:

a) krijojnë dhe administrojnë sisteme elektronike që sigurojnë raportimin e të dhënave tek Drejtoria e Përgjithshme e Tatimeve, duke garantuar përputhshmëri me strukturën teknike dhe standardet e sigurisë të përcaktuar në Rregulloren e Këshillit Evropian nr. 904/2010, e ndryshuar, dhe këtij ligji, sipas formatit elektronik të përcaktuar në Aneksin II të Rregullores Zbatuese (EU) nr. 2022/1504 të Komisionit;
b) mbajnë evidenca tremujore për përfituesit dhe për pagesat në lidhje me shërbimet e pagesave që ata ofrojnë, për të mundësuar ushtrimin e kontrolleve nga administrata tatimore, mbi furnizimet e mallrave dhe shërbimeve të cilat, në përputhje me dispozitat e Kreut IV ”Vendi i furnizimit të transaksioneve të tatueshme”  të ligjit nr. 92.2014 “Për tatimin mbi vlerën e shtuar”, konsiderohen se kryhen në Republikën e Shqipërisë, me qëllim luftimin e mashtrimit me TVSH-në;
c) raportojnë të dhënat tremujore, jo më vonë se dita e fundit e muajit pasues të tremujorit kalendarik;
d) ruajnë informacionin e mbledhur për një periudhë prej tre (3) vitesh kalendarike, të llogaritur nga fundi i vitit kalendarik që korrespondon me datën e pagesës.

2. Detyrimi i përcaktuar në pikën 1, shkronja (c) e këtij neni, zbatohet vetëm në rastet kur gjatë një tremujori kalendarik, një ofrues shërbimi pagese kryen më shumë se njëzet e pesë (25) pagesa ndërkufitare për të njëjtin përfitues të pagesës. Ky numër llogaritet për Shqipërinë dhe për çdo përfitues pagese, bazuar në identifikuesit e përmendur në pikën 2, të nenit 8 të këtij ligji. Kur përfituesi i pagesës mban më shumë se një identifikues, llogaritja bëhet për çdo përfitues pagese.

3. Kur ofruesi i shërbimit të pagesës së paguesit dhe ai i përfituesit ndodhen të dy brenda territorit të Bashkimit Evropian, detyrimi për raportim sipas pikës 1, shkronja (c) e këtij neni zbatohet vetëm për ofruesin e shërbimit të pagesës së përfituesit. Ofruesi i shërbimit të pagesës së paguesit është i detyruar të përfshijë këto pagesa në llogaritjen e pragut prej njëzet e pesë (25) pagesash në tremujor. 


Neni 10
Përmbajtja dhe mbajtja e të dhënave nga ofruesit e shërbimeve të pagesës

1.Dokumentacioni i mbajtur nga ofruesi i shërbimeve të pagesës duhet të përmbajë të paktën informacionin e mëposhtëm:

a) BIC ose çdo kod tjetër identifikues biznesi që identifikon qartë ofruesin e shërbimeve të pagesave;
b) Emrin e përfituesit të pagesës ose emrin tregtar të tij, siç shfaqet në të dhënat e ofruesit të shërbimeve të pagesave;

c) Numrin e identifikimit për TVSH ose çdo numër tjetër kombëtar tatimor të përfituesit të pagesës, nëse është i disponueshëm;

ç) IBAN-in nëse është i disponueshëm, ose çdo identifikues tjetër unik që identifikon qartë dhe tregon vendndodhjen e përfituesit të pagesës. 

d) Kur përfituesi i pagesës merr fonde pa pasur llogari pagese, BIC ose çdo kod tjetër identifikues biznesi që identifikon qartë dhe tregon vendndodhjen e ofruesit të shërbimeve të pagesës që vepron në emër të përfituesit;

dh) Adresën e përfituesit të pagesës siç shfaqet në të dhënat e ofruesit të shërbimeve të pagesave, nëse është e disponueshme;

e) Të dhënat e çdo transaksioni pagese ndërkufitare, duke përfshirë të gjithë identifikuesit unikë të përfituesit dhe vendndodhjen e tij;

ë) Të dhënat e çdo rimbursimi që lidhet me transaksionet ndërkufitare.

2.Informacioni i përmendur në shkronjat (e) dhe (ë) të pikës 1, të këtij neni duhet të përfshijnë detajet e mëposhtme:

a) Datën dhe orën e pagesës ose të rimbursimit të pagesës;

b) Shumën dhe monedhën e pagesës ose të rimbursimit të pagesës;

c) Shtetin Anëtar të origjinës së pagesës, sipas informacionit të disponueshëm nga ofruesi i shërbimeve të pagesës;

d) Shteti i destinacionit të rimbursimit, sipas rastit, dhe çdo informacion i përdorur për të përcaktuar origjinën ose destinacionin e pagesës ose të rimbursimit;

e) Çdo referencë që identifikon në mënyrë të qartë pagesën;

f) Informacion që pagesa është filluar në ambientet fizike të subjektit, nëse është e zbatueshme.

3.Të dhënat sipas pikave 1 dhe 2 të këtij neni duhet të jenë të sakta, të plota dhe të gatshme për transmetim në CESOP mbi pagesat ndërkufitare nga Drejtoria e Përgjithshme e Tatimeve.

[bookmark: _Hlk228371639]Neni 11
Mbledhja dhe trasmetimi i të dhënave nga Drejtoria e Përgjithshme e Tatimeve 

1.Drejtoria e Përgjithshme e Tatimeve mbledh informacionin e raportuar nga ofruesit e shërbimeve të pagesave nëpërmjet formularit standard elektronik sipas Aneksit II të Rregullores Zbatuese (EU) nr. 2022/1504 të Komisionit Europian, jo më vonë se fundi i muajit pasardhës pas përfundimit të tremujorit kalendarik të raportimit.
2.Informacioni i mbledhur sipas pikës 1 të këtij neni i transmetohet CESOP nga zyrtarët kompetentë të caktuar nga Drejtori i Drejtorisë së Përgjithshme të Tatimeve jo më vonë se dita e dhjetë e muajit të dytë pas përfundimit të tremujorit kalendarik të raportimit, në mënyrë automatike dhe në formatin standard sipas pikës 1 të këtij neni.

Neni 12

Ruajtja dhe përdorimi i të dhënave nga Drejtoria e Përgjithshme e Tatimeve

1. Drejtoria e Përgjithshme e Tatimeve i përdor të dhënat për qëllime tatimore, përfshirë analizën e riskut dhe luftën kundër mashtrimeve me TVSH-në, në përputhje me Rregulloren e Këshillit Evropian nr. 904/2010, e ndryshuar.
2. Drejtoria e Përgjithshme e Tatimeve ruan të dhënat e raportuara për pesë (5) vjet nga data e pranimit.
3. Përpunimi i të dhënave personale dhe informimi i subjektit të të dhënave personale nga ana e Ofruesve të   shërbimevetë pagesave kryhet sipas rregullave të parashikuara nga legjislacioni në fuqi për mbrojtjen e të dhënave personale.
4. Përdorimi i të dhënave për qëllime të tjera është i ndaluar, përveç rasteve të publikimit të të dhënave statistikore nga administrata tatimore që janë përgjegjëse për publikimin e statistikave zyrtare në Republikën e Shqipërisë, sipas legjislacionit në fuqi për statistikat zyrtare.
5. Informacioni i kërkuar, sipas pikës 4 të këtij neni, jepet vetëm në formë të anonimizuar.
6. Të dhënat e ruajtura trajtohen në përputhje me ligjin për mbrojtjen e të dhënave personale dhe standardet ndërkombëtare të sigurisë së informacionit, duke përfshirë protokollet ISO 27001 dhe standardet e sigurisë kibernetike.


Neni 13
Siguria e informacionit dhe ndërveprimi me sistemet ndërkombëtare

1. Drejtoria e Përgjithshme e Tatimeve siguron ndërveprimin teknik me CESOP, duke respektuar procedurat e Eurofisc dhe standardet e sigurisë së informacionit.
2. Të gjitha të dhënat e raportuara dhe të transmetuara mbrohen përmes enkriptimit, nënshkrimit elektronik dhe protokolleve të sigurisë, duke garantuar konfidencialitetin, integritetin dhe disponueshmërinë e tyre.
3. Mbikëqyrja e respektimit të rregullave për mbrojtjen e të dhënave personale në zbatim të këtij ligji kryhet nga Komisioneri për Mbrojtjen e të Dhënave Personale, në përputhje me legjislacionin kombëtar dhe Rregulloren (BE) nr. 2016/679 (GDPR).
4. Aksesi në të dhënat e mbledhura dhe të transmetuara lejohet vetëm për zyrtarët kompetentë  sipas pikës 2, të nenit 11 të këtij ligji, për qëllimet e përcaktuara në këtë ligj.


Neni 14
Kundërvajtjet administrative dhe sanksionet

1.Veprimet ose mosveprimet e kryera nga ofruesit e shërbimeve të pagesave të cilat bien ndesh me detyrimet e parashikuara në këtë ligj konsiderohen kundërvajtje administrative dhe dënohen me gjobë si më poshtë:

a) Mosdorëzimi në afat i informacionit të detyrueshëm për t’u raportuar sipas këtij ligji dënohet me  gjobë________;
 
b) Dorëzimi i pasaktë, i paplotë ose i pavlefshëm i informacionit të detyrueshëm për t’u raportuar, dënohet me gjobë__________;

c) Mosruajtja e regjistrave dhe evidencave të CESOP për një periudhë trevjeçare pas përfundimit të vitit kalendarik të transaksionit, dënohet me gjobë________________.

2.Në rast të shkeljeve të përsëritura masat e gjobave sipas pikës 1 të këtij neni dyfishohen.

3.Në rast të shkeljeve me pasoja të rënda për saktësinë ose përputhshmërinë e të dhënave, administrata tatimore mund të propozojë pranë autoritetit licencues pezullimin e përkohshëm të licencës së ofruesit të shërbimeve të pagesave, deri në përmbushjen e detyrimeve ligjore.

4.Gjoba vendoset nga Drejtori i Përgjithshëmi Tatimeve, sipas legjislacionit në fuqi për kundërvajtjet administrative.

5.Kundër vendimit për vendosjen e gjobës mund të bëhet ankim pranë gjykatës administrative kompetente, në përputhje me legjislacionin në fuqi për gjykatat administrative dhe gjykimin e mosmarrëveshjeve administrative.

Neni 15
Përgjegjësia në rastin e forcave madhore

1.Ofruesit  e shërbimeve të pagesave nuk mbajnë përgjegjësi për mospërmbushjen e detyrimit sipas nenit 9 të këtij ligji, në rast të gjendjes së jashtëzakonshme, të luftërave, rastet e forcave madhore dhe fatkeqësive natyrore.
2. Ofruesit  e shërbimeve të pagesave që nuk janë në gjendje të përmbushin detyrimet në përputhje me nenin 9, pika 1, shkronja (c), njoftojnë me shkrim Drejtorinë e Përgjithshme të Tatimeve për shkakun dhe shkallën e problemit që e ka penguar atë në përmbushjen e detyrimeve, si dhe bën të gjitha përpjekjet e arsyeshme për të rifilluar përmbushjen e detyrimeve sa më shpejt që të jetë e mundur.

Neni 16
Institucionet zbatuese

Ngarkohen administrata tatimore, ofruesit  e shërbimeve të pagesave dhe Agjensia Kombëtare e Shoqërisë së Informacionit për zbatimin e këtij ligji, si dhe për të marrë masat e nevojshme për të garantuar zbatimin e këtij ligji nga data e anëtarësimit të Republikës së Shqipërisë në Bashkimin Evropian, sipas përcaktimeve të bëra në nenin 18 të këtij ligji.

Neni 17
Aktet nënligjore 

Brenda 6 muajve nga hyrja në fuqi e këtij ligji, Këshilli i Ministrave miraton Vendimin për përcaktimin e rregullave të hollësishme, procedurave dhe aspekteve teknike për zbatimin e këtij ligji. 
Neni 18 
Hyrja në fuqi

1. Ky ligj hyn në fuqi 15 ditë pas botimit në Fletoren Zyrtare.
1. Efektet e këtij ligji zbatohen për shërbimet e pagesave ndërkufitare të ofruara nga 1 janari i vitit pasues të anëtarësimit të Republikës së Shqipërisë në Bashkimin Evropian, duke garantuar raportimin dhe administrimin e të dhënave sipas standardeve të përcaktuara në këtë ligj.

